SKRIFTLIG FORESPØRGSEL P-0624/01

af Theresa Villiers (PPE-DE) til Kommissionen

(22. februar 2001)

Om: Det Europæiske Råd i Lissabon og finansielle tjenesteydelser

Det Europæiske Råd 2000 i Lissabon opfordrede Rådet til at fremme arbejdet med resultatindikatorerne for strukturreformen og aflægge rapport inden udgangen af 2000. Nåede man dette mål?

Det Europæiske Råd 2000 i Lissabon fastslog, at der burde træffes foranstaltninger til at opstille en stram tidsplan, således at handlingsplanen for finansielle tjenesteydelser bliver gennemført senest i 2005. Hvilke foranstaltninger er der truffet?

Det Europæiske Råd 2000 i Lissabon erklærede, at der burde træffes foranstaltninger for at fremme den videst mulige adgang til investeringskapital i hele EU, bl.a. for SMV'er, ved hjælp af ét fællesemittentpas. Hvilke foranstaltninger er der truffet på dette område?

Svar afgivet på Kommissionens vegne af Pedro Solbes Mira

(24. april 2001)

Kommissionen offentliggjorde den 27. september 2000 en meddelelse om indikatorer for strukturreformen(1). ØKOFIN-Rådet godkendte den 7. november 2000 en rapport fra Udvalget for Økonomisk Politik. Med titlen Strukturelle resultatindikatorer: et instrument til strukturreformer, der omfattede en række resultatindikatorer for strukturreformen. ØKOFIN-Rådet nåede endvidere den 7. november 2000 sammen med Kommissionen til enighed om en liste over indikatorer for strukturreformen til brug for Kommissionens synteserapport til Det Europæiske Råd i Stockholm. Den aftalte liste var baseret på Kommissionens meddelelse og Det Økonomiske Politiske Udvalgs rapport. Det franske formandskab for ØKOFIN-Rådet sendte en liste af indikatorer til Det Europæiske Råd i Nice ved slutningen af mødet i 2000, hvor man imødekom det punkt, der var indeholdt i punkt 18 i konklusionerne fra Det Europæiske Råd i Lissabon, der opfordrede Rådet til at fremme arbejdet med resultatindikatorerne for strukturreformen og aflægge rapport inden udgangen af 2000. Disse indikatorer er nu blevet brugt i Kommissionens synteserapport til Det Europæiske Råd i Stockholm.

Kommissionen overvåger fremskridtene med handlingsplanen(2) via Gruppen vedrørende Politikken for Finansielle Tjenesteydelser. Gruppen består af personlige repræsentanter for finansministrene og har som formand det medlem af Kommissionen, som er ansvarlig for det indre marked. Siden rådsmødet i Lissabon har mødeaktiviteterne været trappet op til tre-fire møder om året. Gruppen rapporterer to gange årligt fremskridtene til ØKOFIN. Af den seneste rapport, der blev præsenteret for ØKOFIN den 27. november 2000, fremgik det, at der gøres tilfredsstillende fremskridt, men med væsentlige modifikationer. I rapporten opstiller Kommissionen en kritisk vej for handlingsplanens prioriterede foranstaltninger med hensyn til at overholde fristen i 2005. Den næste fremskridtsrapport vil blive forelagt ØKOFIN den 5. juni 2001.

Endvidere har Kommissionen iværksat samarbejde mellem Parlamentet, Rådet og Kommissionen inden for 2005-gruppen. Dette er en uformel arbejdsgruppe med sigte på at sætte fart i gennemførelsen af handlingsplanen ved at tilpasse de tre institutioners tidsplaner efter hinanden og identificere strategiske problemer i en tidlig fase.

Som fastsat i handlingsplanen for finansielle tjenesteydelser og krævet af Det Europæiske Råd i Lissabon, vil Kommissionen vedtage et forslag til et direktiv om indførelsen af ét fælles emittentpas. I den seneste fremskridtsrapport til ØKOFIN af 27. November 2000 blev denne foranstaltning identificeret som en hovedprioritering i handlingsplanen. Betydningen af denne foranstaltning er blevet bekræftet i den endelige Lamfalussy-rapport af 15. februar 2001. Et udkast til direktiv er nu udarbejdet og sendt til intern høring.

(1) KOM(2000) 594 endelig udg.

(2) KOM(1999) 232 endelig udg.